ΓΡΑΠΤΗ ΕΡΩΤΗΣΗ P-1386/98 υποβολή: Karin Junker (PSE) προς το Συμβούλιο (28 Απριλίου 1998)

Θέμα: Απόφαση του Συμβουλίου της 28ης Νοεμβρίου 1997 σχετικά με την εφαρμογή της κοινής θέσης 95/544/ΚΕΠΠΑ της 4ης Δεκεμβρίου 1995

Στις 22 Απριλίου 1998, η Ομοσπονδιακή Δημοκρατία της Γερμανίας θα μετάσχει σε αγώνα κατά της Νιηγρίας στο προκαταρκτικό στάδιο του παγκόσμιου πρωταθλήματος. Ο αγώνας αυτός διοργανώθηκε, κατά τα φαινόμενα, μετά τον καθορισμό της κοινής θέσης (95/544/ΚΕΠΠΑ) ((EE L 309 της 21.12.1995, σελ. 1. )) της 4ης Δεκεμβρίου 1995.

1. Συμμερίζεται το Συμβούλιο την άποψη ότι η Ομοσπονδιακή Δημοκρατία της Γερμανίας, με την έκδοση θεωρήσεων προς πολίτες της Νιγηρίας και με τη διοργάνωση του προκαταρκτικού αγώνα κατά της Νιγηρίας στο πλαίσιο του παγκόσμιου πρωταθλήματος, αντιβαίνει στις διατάξεις της κοινής θέσης του Συμβουλίου 95/544/ΚΕΠΠΑ της 4ης Δεκεμβρίου 1995, σχετικά με την εφαρμογή της κοινής αυτής θέσης και ιδίως όσον αφορά το άρθρο 1, παράγραφος 2 της απόφασης αυτής;

2. Εάν τούτο συμβαίνει, σε ποιά συμπεράσματα καταλήγει το Συμβούλιο σχετικά με την παραβίαση αυτή;

3. Είχαν ενημερωθεί το Συμβούλιο και όλα τα κράτη μέλη πριν από την έκδοση των εν λόγω θεωρήσεων;

4. Πως αντιμετώπισαν τα κράτη μέλη το ζήτημα αυτό;

5. Τι μέτρα έχει λάβει το Συμβούλιο για να διασφαλίσει την τήρηση της απόφασης;

6. Ποιά μέτρα προβλέπει το Συμβούλιο για να διασφαλιστεί ότι τα κράτη μέλη θα τηρούν μελλοντικά την απόφαση για την εφαρμογή της κοινής θέσης σχετικά με τη Νιγηρία;

Κοινή απάντηση στις γραπτές ερωτήσεις Π-1386/98 και Ε-1428/98 (6 Ιουλίου 1998)

H Eυρωπαϊκή 'Ενωση έχει επανειλημμένα εκφράσει τις σοβαρές της ανησυχίες για την κατάσταση στη Νιγηρία. Το Συμβούλιο αντικατόπτρισε την ανησυχία αυτή στις 28 Νοεμβρίου 1997 με την απόφασή του να παρατείνει την ισχύ της κοινής θέσης (95/544/ΚΕΠΠΑ) της ΕΕ για τη Νιγηρία, της 4ης Δεκεμβρίου 1995, μέχρι την 1η Νοεμβρίου 1998. Το Συμβούλιο παραμένει ακλόνητο στη δέσμευση που ανέλαβε να διασφαλίσει την αλλαγή στη Νιγηρία για την επίτευξη της οποίας πιστεύει ότι αποτελούν χρήσιμη συμβολή τα μέτρα που προτείνονται κατά της Νιγηρίας στην κοινή θέση 95/544/ΚΕΠΠΑ, συμπεριλαμβανομένης της διακοπής των αθλητικών σχέσεων ΕΕ-Νιγηρίας.

Το άρθρο 1, παρ. 2, της απόφασης 97/820/ΚΕΠΠΑ του Συμβουλίου για την εφαρμογή της κοινής θέσης 95/544/ΚΕΠΠΑ επιτρέπει στα κράτη μέλη να αποφασίσουν να μην εφαρμόσουν τους περιορισμούς στις αθλητικές σχέσεις προκειμένου να εκπληρώσουν προηγούμενες δεσμεύσεις οι οποίες έχουν αναληφθεί όσον αφορά αθλητικές εκδηλώσεις που διοργανώνονται από διεθνείς αθλητικές ομοσπονδίες, δηλαδή τους τελικούς του Παγκόσμιου κυπέλλου 1998 και αγώνες οι οποίοι έχουν ήδη διοργανωθεί για την προετοιμασία τους και για το Παγκόσμιο Πρωτάθλημα Καλαθόσφαιρας 1998. Ο αγώνας μεταξύ Γερμανίας και Νιγηρίας στις 22 Απριλίου 1998 ήταν ένας προκαταρκτικός αγώνας του Παγκοσμίου Κυπέλλου ο οποίος είχε ήδη διοργανωθεί πριν από την έκδοση της απόφασης 97/820/ΚΕΠΠΑ του Συμβουλίου. Το Συμβούλιο το εγνώριζε όταν εξέδωσε την απόφαση και συμφώνησε προκειμένου να χορηγήσει η Γερμανία θεωρήσεις σε μέλη της ομάδας της Νιγηρίας. Επομένως, η Γερμανία δεν παραβαίνει την κοινή θέση 95/544/ΚΕΠΠΑ με τη χορήγηση των θεωρήσεων αυτών.

Το Συμβούλιο πιστεύει ότι τα κράτη μέλη συμμορφώνονται πλήρως με την κοινή θέση 95/544/ΚΕΠΠΑ και την απόφαση 97/820/ΚΕΠΠΑ του Συμβουλίου για την εφαρμογή της. Η απόφαση αυτή δεν περιλαμβάνει καμία μεταβολή της πολιτικής της ΕΕ έναντι της Νιγηρίας και κανένα μετριασμό των μέτρων της ΕΕ κατά της Νιγηρίας. Πράγματι στα συμπεράσματα του Συμβουλίου της 28ης Νοεμβρίου 1997 που συνοδεύουν την απόφαση για την ανανέωση της κοινής θέσης 95/544/ΚΕΠΠΑ καθίσταται σαφές ότι αν οι φετεινές εκλογές στη Νιγηρία δεν επιτρέψουν την επάνοδο στη δημοκρατία και το κράτος δικαίου πριν από την 1η Οκτωβρίου 1998, η ΕΕ θα θεσπίσει πρόσθετα μέτρα πέραν των μέτρων που θεσπίζονται από την κοινή θέση 95/544/ΚΕΠΠΑ.